7 Ka 1916 go ile gwa direga dilo tše pedi tša bohlokwa tšeo di ilego tša dira gore bao ba etelelago pele mokgatlong ba hlahlobe lefsa go dirišwa ga dikuranta go phatlalatša ditaba tše dibotse. Sa pele, Ntwa e Kgolo yeo e bego e kgatlampana ka nako yeo e ile ya dira gore go hwetša ditlabakelo tša go gatiša go be thata. Ka 1916, pego yeo e tšwago lefapheng la rena la dikuranta kua Brithania e ile ya hlalosa bothata bjoo ka gore: “Gona bjale go na le dikuranta tša ka godimo ga tše 30 feela tšeo di gatišago Dipolelo tša rena. Go na le kgonagalo e kgolo ya gore kgauswinyane di fokotšege kudu ka baka la go oketšega ga theko ya pampiri.” Selo sa bobedi e bile lehu la Ngwanabo rena Russell ka October 31, 1916. Ka go re’alo, Morokami wa December 15, 1916, o ile wa tsebiša gore: “Ka ge Ngwanabo rena Russell a se sa le gona, dipolelo tšeo di gatišwago [dikuranteng] di tla kgaotšwa.” Gaešita le ge mokgwa wo wa go dira boboledi o ile wa kgaotša, mekgwa e mengwe ya go swana le go dirišwa ga filimi ya “Photo-Drama of Creation,” e ile ya tšwela pele e atlega kudu.